VENDIM

Nr. 355, datë 28.12.2022

MBI MIRATIMIN PARAPRAK TË ZYRTARIT TË PËRPUTHSHMËRISË SË 
“ALBGAZ” SHA

Në mbështetje të nenit 16, të ligjit nr. 43/2015 “Për sektorin e energjisë elektrike”, i ndryshuar; nenit 47, pika 2, të ligjit nr. 102/2015 “Për sektorin e gazit natyror “; nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, 17.6.2016; Bordi i ERE-s, në mbledhjen e tij të datës 28.12.2022, mbasi shqyrtoi relacionin me nr. 2116 prot., datë 21.12.2022, të drejtorive teknike të ERE-s, “Mbi miratimin paraprak të zyrtarit të përputhshmërisë së “Albgaz” sh.a.”, 
konstatoi se: 

- Në nenin 47, pika 2, të ligjit nr. 102/2015 “Për sektorin e gazit natyror”, i ndryshuar, përcaktohet se: zyrtari i përputhshmërisë emërohet nga këshilli mbikëqyrës ose, nëse një organ i tillë nuk është formuar, nga organi kolektiv i menaxhimit të OST-së, pas miratimit paraprak nga ERE.
- Me vendimin e Bordit të ERE-s nr. 78, datë 26.5.2017, është miratuar kontrata për ofrimin e shërbimeve të zyrtarit të përputhshmërisë së “Albgaz” sh.a., ndërsa me vendimin e Bordit të ERE-s nr. 223, datë 16.10.2018, janë miratuar kriteret përzgjedhëse të zyrtarit të përputhshmërisë së “Albgaz” sh.a.

- Me vendimin e Bordit të ERE-s nr. 223, datë 16.10.2018, është miratuar paraprakisht zyrtari i përputhshmërisë së OST-së së gazit natyror. 

- Me shkresën e protokolluar në ERE me nr. 565/8 prot.,. datë 20.11.2018, shoqëria “Albgaz” sh.a. ka depozituar në ERE vendimin e Këshillit Mbikëqyrës së saj nr. 11, datë 30.10.2018, “Për emërimin e z. Elvis Ponari në detyrën e zyrtarit të përputhshmërisë së “Albgaz” sh.a., si dhe kontratën për ofrimin e shërbimeve të zyrtarit të përputhshmërisë, nr. 78/1 prot., datë 13.11.2018, të nënshkruar mes “Albgaz” sh.a. dhe z. Elvis Ponari, e vlefshme për një periudhën prej 3 vjetësh, deri më 13.11.2021. 

- Në vijim të mbarimit të mandatit të tij, ERE, me shkresën nr. 948/2 prot., datë 7.9.2022, ka kërkuar informacion nga “Albgaz” sh.a., mbi arsyet pse nuk është depozituar ende për miratim emri i zyrtarit të përputhshmërisë.
- Me shkresën e protokolluar në ERE me nr. 1902 prot., datë 3.11.2022, shoqëria “Albgaz” sh.a. ka paraqitur kërkesën dhe dokumentacionin për miratimin paraprak të zyrtarit të përputhshmërisë, z. Elvis Ponari, duke bërë me dije se kjo kandidaturë është përzgjedhur pas një procesi paraprak, ku është verifikuar dhe përmbushja e kritereve nga ana e tij.

- Në zbatim të përcaktimeve të nenit 47, pika 2, të ligjit nr. 102/2015, “Për sektorin e gazit natyror”, i ndryshuar, vlerësohet miratimi paraprak i z. Elvis Ponari si zyrtar i përputhshmërisë së “Albgaz” sh.a. 

- Brenda 30 (tridhjetë) ditëve nga ky miratim, “Albgaz” sh.a. duhet të depozitojë në ERE vendimin e Këshillit Mbikëqyrës të “Albgaz” sh.a., për emërimin e z. Elvis Ponari si dhe kontratën e nënshkruar prej tij dhe “Albgaz” sh.a. 

- Në raportin vjetor të përputhshmërisë së “Albgaz” sh.a. për vitin 2021, duhet të përfshihet dhe raportimi për periudhën 14.11.2021–31.12.2021.

Për gjithë sa më sipër, Bordi i ERE-s 

VENDOSI:

1. Të miratojë paraprakisht z. Elvis Ponari si zyrtar të përputhshmërisë së “Albgaz” sh.a. 

2. Brenda 30 (tridhjetë) ditëve nga ky miratim, shoqëria “Albgaz” sh.a. duhet të depozitojë në ERE:

a) vendimin e Këshillit Mbikëqyrës të “Albgaz” sh.a., për emërimin e z. Elvis Ponari;
b) kontratën për ofrimin e shërbimeve të zyrtarit të përputhshmërisë të nënshkruar mes “Albgaz” sh.a. dhe z. Elvis Ponari.

3. Në raportin vjetor të përputhshmërisë së “Albgaz” sh.a. për vitin 2021, zyrtari i përputhshmërisë duhet të përfshijë dhe raportimin për periudhën 14.11.2021–31.12.2021.

4. Ky vendim është objekt rishikimi nga ERE.

5. Drejtoria e Gazit Natyror, të njoftojë shoqërinë “Albgaz” sh.a., z. Elvis Ponari dhe Sekretariatin e Komunitetit të Energjisë për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. 

Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare. 

KRYETAR 

Petrit Ahmeti    


